Notícies - [FAQ] Així funciona el primer tram de la desescalada\n[FAQ] Així funciona el primer tram de la desescalada\nQuè es pot i què no es pot fer en aquesta primera etapa?\nResum de les mesures del primer tram / Foto: Cugat Mèdia\nel 19/nov/20 Anna González Societat PDF\nDes d'aquest dilluns 23 de novembre, Sant Cugat entra en el primer tram de la desescalada. Les restriccions es flexibilitzen poc a poc i els canvis afecten en aquesta primera etapa a la restauració, els centres esportius i els equipaments culturals. La resta de sectors i activitats mantenen les limitacions com fins ara i fins al canvi de tram.\nDes de divendres a les sis del matí fins a dilluns a la mateixa hora hi ha confinament dels municipis. Això vol dir que no es pot sortir del municipi sense causa justificada.\nEs manté el tancament perimetral de Catalunya, és a dir, no es pot entrar o sortir del país sense un motiu justificat com són els motius laborals, d'atenció a persones amb dependència o raons sanitàries.\nEn aquest primer tram es manté el toc de queda. No es pot circular pel carrer entre les deu de la nit i les sis del matí sense causes justíficades com els desplaçaments per feina o per atenció sanitària.\nEls bars i restaurants poden reobrir les terrasses.\nEn el cas dels espais interiors, l'aforament màxim és del 30%.\nHan d'adaptar els seu horari de sis del matí a sis de tarda i des d'aquesta hora i fins a dos quarts de deu de la nit, només per servir sopars.\nHan de garantir la distància mínima de dos metres entre taules i amb quatre comensals com a màxim, excepte si són un mateix grup bombolla.\nSí, sempre que es respecti el 30% de l'aforament i sigui amb cita prèvia.\nAls equipaments a l'aire lliure l'aforament és del 50%, també a les piscines cobertes.\nLa flexibilització inclou la pràctica esportiva federada, no competitiva, a l'aire lliure.\nEls cinemes, teatres, auditoris i sales de concerts poden reobrir al 50% de l'aforament i amb un màxim de 500 persones.\nNo es pot sortir del municipi els caps de setmana per anar al teatre o al cinema.\nEls museus , biblioteques i sales d'exposició també amplien l'aforament fins al 50%.\nLes botigues, comerços i mercadets han de complir amb un 30% d'aforament.\nEn el cas dels establiments de més de 800 metres quadrats ja poden utilitzar el 100% de la superfície.\nEls centres comercials, però, es mantenen tancats.\nEls serveis amb contacte físic també poden reobrir, però amb cita prèvia individual.\nQUÈ PASSA AMB LES ACTIVITATS EXTRAESCOLARS?\nLes activitats extraescolars estan permeses amb un màxim de sis alumnes per aula.\nLes activitats extraescolars de l'àmbit del lleure educatiu a l'aire lliure i les esportives no competitives -també a l'aire lliure-, que no tene aquesta limitació.\nDe moment, els parcs i jardins es mantenen oberts fins a les vuit del vespre, les zones de joc com gronxadors incloses.\nLes reunions socials estan limitades a sis persones màxim, corresponent a una bombolla de convivència habitual, tot i que la Generalitat recomana evitar les trobades socials i sempre que es doni compliment a les restriccions anteriors, que impedeixen, per exemple, sortir del municipi durant el cap de setmana o més enllà de les deu de la nit.\nSí, es poden celebrar amb un 30% de l'aforament com a màxim.


Apartment Lucina 2.5 - GriwaRent AG Grindelwald Suïssa - Ofertes d'hotels amb els MILLORS DESCOMPTES EN LÍNIA\nVeure tots els 391 allotjaments a Grindelwald.\nArea de Gydisdorf, Grindelwald, Suïssa - Molt bona ubicació - Veure al mapa\nMés informació sobre Apartment Lucina 2.5 - GriwaRent AG\nTant si es tracta d'un viatge de plaer com si és de negocis, Apartment Lucina 2.5 - GriwaRent AG és una elecció d'allotjament magnífica quan visiten Grindelwald. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Grindelwald. Per a la comoditat i comfort dels seus clients, l'hotel ofereix aparcament de cotxes, transport hotel/aeroport, habitació familiar, servei de bugaderia.\nA més, totes les habitacions ofereixen una gran varietat de comoditats com ara calefacció, balcó/terrassa, aparell de televisió, TV satèl•lit/cable, cuina americana per satisfer els clients més exigents. Durant el dia podeu gaudir de l'atmòsfera relaxant de camp de golf (a 3 km), esquí, pistes de tennis. Apartment Lucina 2.5 - GriwaRent AG és un lloc ideal d'estada pels viatgers que busquin encant, comfort i facilitat a Grindelwald.\nL’allotjament no disposa de recepció. Podeu recollir les claus a: Dorfstrasse 118, 3818 Grindelwald. Els clients han de presentar un document d’identitat amb fotografia i una targeta de crèdit durant el registre d’entrada. Les peticions especials són segons disponibilitat i poden comportar suplements. Cal que informeu el Apartment Lucina 2.5 - GriwaRent AG de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Entrevista a Carme Valls Llobet (Barcelona, 1945), endocrinòloga i política.\nEl 1966 participa en la fundació del Sindicat Democràtic d’Estudiants de la Universitat de Barcelona, acte conegut com a caputxinada.\nDes del 1983 és membre de l'ONG Centre d'Anàlisi i Programes Sanitaris dedicada a evidenciar les diferències de gènere en la salut i en els serveis sanitaris.\nPresidenta de la Fundació Catalunya Segle XXI (2005-2016).\nDiputada al Parlament de Catalunya pel PSC-Ciutadans pel Canvi a les eleccions al Parlament de Catalunya (1999-2006).\nVicepresidenta de Federalistes d'Esquerres (2012-actualitat).\nDurada: 41:15 min\nEntrevista a Carme Valls Llobet del Programa Llegat Pasqual Maragall està subjecta a una llicència de Reconeixement-NoComercial 4.0 Internacional de Creative Commons


Proposta Sortir de nit Palafrugell – Visita Palafrugell\nQuè fer a Palafrugell\nDes de nits tranquil·les fent un cremat en una de les terrasses de Calella fins a les més mogudes, cremant l’energia a l’hotel Llafranch, per amenitzar la vostra vida nocturna us proposem...\nCalella de Palafrugell / Llafranc / Palafrugell /Tamariu\nDes de nits tranquil·les fent un cremat en una de les terrasses de Calella fins a les més mogudes, cremant l’energia a l’Hotel Llafranch, per amenitzar la vida nocturna us proposem…\nSi el primer dissabte de juliol esteu a la vila, respireu fondo i endinseu-vos entre el bany de gent que trobareu a Calella abans d’arribar a una de les cales del costat del Port Bo i viure la nit de les havaneres en segon pla a través d’una pantalla gegant. Acabada la cantada, intenteu entrar en un dels establiments del carrer Calau per prendre un cremat i escoltar els grups en petit comitè als concerts de prop i acabar així de completar l’experiència més folklòrica de l’estiu.\nA l’estiu, per prendre una copa tranquil·lament en un lloc privilegiat, aneu a alguna de les terrasses de Calella: l’espai chill out de l’hotel Sant Roc, el bar 3 pins, l’Habana Café… I, si us agrada el jazz, aneu al mític club de Jazz La Guitarra (carretera vella que uneix Calella i Palafrugell) i escoltareu bona música en directe en un ambient relaxat.\nSi teniu ganes de més, podeu anar a ballar a les carpes que hi ha al costat: al Terrablanca fins tocades les 3 h i/o al Costa Este fins que surti el sol.\nEl primer dissabte d’agost, la nit de les havaneres es trasllada a la platja de Llafranc en un ambient més informal, a peu de sorra. Passeu pel Gitano (Restaurant Llafranch) qualsevol cap de setmana i possiblement trobareu el mateix propietari “vestit” amb barretina i tanga ruixant la clientela des de la barra del bar. Per prendre una copa a Llafranc també podeu anar a la Caleta, al costat del port, o a la terrassa d’algun dels hotels. A dalt el Cap de Sant Sebastià hi teniu la proposta més relaxada de Llafranc, la zona chill out del restaurant Nomo situat al mateix far.\nSi esteu a Tamariu, passeu pel pub anglès Mossec, preneu un bon gintònic al bar l’Ona al costat de la platja, o gaudiu dels sopars-concerts de jazz del Clot dels Mussols (Restaurant de l’hotel Tamariu).\nA Palafrugell de nit, us proposem anar al “ball de plaça” algun vespre, menjar una pizza a la mateixa plaça Nova o fer un gelat mentre contempleu tant a palafrugellencs com a turistes ballar al ritme dels típics temes de festa Major. Molt a prop hi ha el Pati de l’Estrella, una antiga vermuteria dels anys 50 on sovint es poden trobar concerts acústics a l’aire lliure i s’hi pot menjar i beure.\nPer escoltar jazz en directe aneu qualsevol dissabte al Mediterrània Espai Fòrum, i per concerts més alternatius, consulteu la programació del col·lectiu NOSA. La Festa Major de Palafrugell amb les seves tradicionals barraques és al voltant del 20 de juliol.\nEls següents locals d’oci nocturn us serviran copes al ritme de música tots els mesos de l’any:\n- Candela bar & copes\n- La Industrial\n- Pub Harold’s\n- La taverneta Sol de Nit\n- Bar musical el Metro\n- Funky Pizza Disco House\nMonday to Friday von 10h bis zum 17 Uhr. Saturdays von 10 bis zum 13 Uhr und von 16 bis zum 19 Uhr , Sundays von 9.30 bis zum 13.30 Uhr, holydays closed.\n© 2020 All rights reserveds Cookies Datenschutzerklärung Rechtshinweis


La sentència pot ser recorreguda davant l'Audiència Provincial\nEl titular del Jutjat penal número 6 d’Alacant ha absolt l’ex-batlle popular de la ciutat Luis Díaz Alperi dels tres delictes contra la Hisenda Pública i el delicte de suborn dels que estava acusat. La sentència, que ha estat notificada avui a les parts, també exculpa els tres empresaris que estaven acusats costat de l’antic regidor com a cooperadors necessaris d’aquests delictes.\nEl jutge considera que no ha quedat acreditat que l’ex-batlle defraudés a l’Agència Tributària una quantitat total superior als 682.000 euros en les seves declaracions d’IRPF corresponents als exercicis fiscals de 2007, 2008 i 2010 per increments patrimonials no justificats, ha informat el Tribunal superior de Justícia del País Valencià.\nRespecte a la primera declaració de la renda, de 2007, descarta que incorregués en un frau de 405.351 euros amb la col·laboració de l’administrador de la mercantil Taller de Comptabilitat SL. Segons la sentència, que pot ser recorreguda davant l’Audiència Provincial, no hi ha proves que tots dos acusats, ‘de mutu acord, ni cada un d’ells per separat’, simulessin un negoci perquè Díaz Alperi veiés saldat un deute tributari de 1.004. 878 euros.\nPer contra, l’amo de Taller de Comptabilitat SL si va portar a terme ‘diverses gestions per aconseguir el cobrament’ del crèdit per aquest import amb el qual l’ex-primer edil va abonar un deute a Hisenda, per la qual cosa no es pot parlar d’un ‘increment patrimonial injustificat’, assenyala la resolució.\nEl titular del jutjat arriba a la mateixa conclusió respecte a les declaracions d’IRPF dels anys 2008 i 2010, després d’analitzar els canvis de titularitat d’un catamarà, el Akra Uno, i els registrats en el repartiment del capital social de l’empresa propietària d’aquesta embarcació, Andarx Business SL, de la qual l’antic batlle i un empresari eren socis.\nEl magistrat rebutja en aquest sentit que Alperi generés uns increments patrimonials injustificats de 337.000 i 308.209 euros amb aquestes operacions mercantils i defraudés per tant, respectivament, al fisc 144.862 i 132.468 euros.\nFinalment, la sentència absol Díaz Alperi d’un delicte de suborn, en determinar que no ha quedat acreditat que el gerent de la Marina Esportiva del Port d’Alacant li permetés amarrar un vaixell i utilitzar les instal·lacions de forma gratuïta d’ençà del 18 de novembre de 2008 fins al 31 de gener de 2013, ‘en consideració a la seva condició del càrrec de diputat a les Corts Valencianes i per la seva anterior condició de batlle de la ciutat d’Alacant’.


Document de compromís entorn de la cultura per a la legislatura 2015-2019 – menorca al día\nDocument de compromís entorn de la cultura per a la legislatura 2015-2019\nAcció Cultural de Menorca, Cercle Artístic de Ciutadella i Moviment Actiu Ciutadellenc\nDurant les Jornades de gestió cultural organitzades per Acció Cultural de Menorca, Cercle Artístic de Ciutadella i el Moviment Actiu Ciutadellenc, a les quals es van afegir Líthica, Jazz Obert, Amics de la Mar i JJMM de Ciutadella, es va lliurar als caps de llista de les diverses candidatures aquest Document de Compromís. Un document similar va ser signat per les candidatures al Parlament Balear de Podem, MÉS i PSOE a requeriment d’Obra Cultural Balear.\n«Després d’haver reflexionat sobre els temes de llengua i cultura amb vista a la legislatura 2015-2019, entenem que la política cultural, la gestió i la participació ciutadana necessiten restitució, foment i impuls, i per això demanam als representants dels partits polítics que es presenten a les eleccions a comprometre’s a:\nPer a la cultura:\nDonar a la cultura la centralitat que reclama en les accions de govern.\nA treballar perquè la cultura sigui un element essencial per a la cohesió social i la integració de les persones.\nAssignar als pressupostos les partides econòmiques que garanteixin unes polítiques culturals de qualitat que arribin a la majoria dels ciutadans.\nEns comprometem a reivindicar i trobar els recursos necessaris en els pressupostos que l’Estat hauria de redistribuir de forma més equitativa i justa.\nDonar suport a la cultura pròpia en totes les seves manifestacions perquè constitueix l’ànima del nostre poble i ens singularitza.\nFomentar la creació a partir de la nostra singularitat cultural, perquè els nostres creadors són els que ens llauren el futur.\nEstablir mecanismes de participació plural de la xarxa d’entitats i associacions ciutadanes en la planificació i en la gestió cultural.\nPromoure la difusió dels nostres productes i activitats culturals i coordinar-la amb les altres institucions de terres de parla catalana.\nEstablir ajudes a la publicació i edició en llengua catalana de les manifestacions artístiques (literàries, musicals, arts escèniques, audiovisuals, plàstiques…)\nPer a la llengua catalana:\nGarantir que els alumnes de les Illes Balears, en acabar els estudis obligatoris, siguin plenament competents en llengua catalana.\nGarantir que tots els empleats públics puguin atendre en la llengua pròpia del país.\nExpressar-nos en llengua catalana sempre que actuem com a càrrecs públics, i a demanar-hi els serveis als proveïdors de les institucions que gestionem.\nPosar els mitjans de comunicació públics al servei de la llengua i la cultura pròpies amb dignitat i qualitat i assegurar la recepció de totes les emissions en llengua catalana.\nElevar el nivell de formació de la població adulta i facilitar a les persones nouvingudes l’aprenentatge de la llengua catalana.\nProtegir els ciutadans de les Illes Balears perquè puguin expressar-se en la llengua pròpia sense haver de patir cap tipus de discriminació.»\nSi els partits polítics assumeixen aquests objectius i a treballar perquè es facin realitat, les associacions i les entitats culturals més amunt esmentades guardaran aquest document signat com a document de compromís pels partits polítics.\nUnos 857 niños de Menorca se matricularán para el curso 2015-2016\nELS LANDERS NO SÓN SOSPITOSOS


Bon Dia Bona Hora - 30 Octubre 2020 | Nova Ràdio Lloret\nAquest divendres la portada del programa l’encapçala amb la següent notícia: des d’aquesta matinada, a les 6, s’ha restringit la mobilitat entre municipis els caps de setmana. Tampoc no es pot entrar i sortir de Catalunya. El confinament perimetral forma part de les noves mesures aprovades pel govern per combatre la Covid. Han entrat en vigor aquest divendres i duraran, de moment, 15 dies. L’horari del confinament de cap de setmana serà de les 6 del matí de divendres a les 6 del matí de dilluns. S’ha avançat a aquest divendres per evitar els moviments “massius” d’un cap de setmana que havia de ser festiu. Queden fora de les restriccions desplaçaments justificats per qüestions mèdiques, laborals o cura de persones dependents. També es preveuen excepcions per a les visites als cementiris el 31 d’octubre i l’1 de novembre, sempre que sigui dins de la mateixa comarca. El confinament perimetral va acompanyat de l’aturada de l’activitat cultural, d’activitats extraescolars i del tancament dels centres esportius. En parlem d’aquesta qüestió amb l’alcalde Dulsat.\nD’altra banda, expliquem que PdePÀ ha estat guardonat amb l’Accèssit a la Formació i Ocupació Laboral 2020. La cadena de cafeteries ha rebut el reconeixement a la seva tasca en la quarta edició dels Premis PYME de l’any de Girona. Ho valorem amb el propietari de PdePÀ, Nino Gómez.\nDesprés, parlem de l’operadora lloretenca de telecomunicacions Fitel Network, que ha creat la seva pròpia plataforma digital de televisió. Es tracta de “Fitel TV”, que té per objectiu difondre notícies locals i d’actualitat a tots els seus abonats.\nA la segona part, donarem les xifres elevades de participació en la campanya de vacunació de la grip, amb 80 usuaris de mitjana al dia. Des del CAP de Lloret han decidit allargar-la fins a la primera setmana de desembre, a causa de l’alta demanda que hi ha per part de la població. En parlarem amb Raquel Garreta, cap d’infermeria.\nTot seguit, sabrem com es presenta el partit del Club Hoquei Lloret, que aquest dissabte jugarà a casa contra el Vic, en la jornada 6 de l’OK Lliga.\nA més, ens farem ressò de la venda de polseres solidàries que fa la Joieria Grau per lluitar contra el càncer de mama. Escoltarem les declaracions de la presidenta de la secció local de l’Associació Catalunya Contra el Càncer, Cristina Pané.


Presentació Treballs Finals Humanitats | Blog d'Humanitats\nPresentació Treballs Finals Humanitats\nPublicat el 13 febrer 2014 per artshum\nCom cada semestre tenim previst fer un acte públic presencial per a tots els estudiants matriculats de ‘La recerca en les humanitats’ i el ‘Treball final de carrera’ de la Llicenciatura d’Humanitats i del ‘Treball final de Grau’ del Grau d’Humanitats, així com pels avaluadors, directors i docents col·laboradors. També hi estan convidats els familiars i amics que vulguin assistir-hi.\nL’acte tindrà lloc el dia 17 de febrer a les 17.00 h a la Sala d’actes de la seu central de la UOC (Av. Tibidabo, 39-43 de Barcelona) i consistirà en:\nPresentació per part del Director del Programa d’Humanitats.\nPresentació pública de 2 TFC i 1 TFG a càrrec dels seus autors (la selecció d’aquests 3 treballs es fa en funció de les qualificacions i tractant d’oferir una mostra representativa de tots els àmbits de coneixement dels Estudis)\nLa generació dels Humanistes de febrer 2014. Amb aquesta presentació, el professorat d’Humanitats vol fer arribar, amb la simpatia i admiració que es mereix, el seu reconeixement a l’esforç realitzat pels estudiants al llarg d’aquests semestres.\nCal confirmar l’assistència –indicant el número de persones- abans del dia 12 de febrer enviant un missatge a Pilar Miquela (pmiquela@uoc.edu) (places limitades).


Holiday home Spurvevej Rømø IV Romo Kirkeby Dinamarca - Ofertes d'hotels amb els MILLORS DESCOMPTES EN LÍNIA Fer un comentari al lloc web\nHoliday home Spurvevej Rømø IV-, Bolilmark, Romo Kirkeby, Dinamarca, 6792 - Veure al mapaHoliday home Spurvevej Rømø IVVeure més fotosPiscinaVeure més fotosVeure totes les 24 fotosVeure al mapaParticularitats que li encantaranWi-Fi gratuït en totes les habitacionssauna\nVeure les fotosCasa de cinc habitacions (Five-Bedroom House)175 m25 habitacionsFixa les dates per veure preus\nSobre l'allotjamentDescripcióSi el que està buscant és per un hotel ben situat a Bolilmark, no busqui més enllà de Holiday home Spurvevej Rømø IV. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Aprofiti's de la riquesa de serveis i avantatges d'aquest hotel de Bolilmark. Aquest hotel ofereix nombroses instal.lacions en el lloc per satisfer el més exigent dels clients. Les instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, telèfon, videojocs a l'habitació, aparell de televisió, TV satèl•lit/cable a cada habitació. Les instal.lacions d'oci de l'hotel, que inclouen bany, sauna, parc infantil, sauna estan dissenyades per escapar i relaxar-se. Amb una localització ideal i amb comoditats imbatibles, Holiday home Spurvevej Rømø IV no troba competidors en cap categoria.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Coses a fer, maneres de relaxar-sesauna Serveis i comoditatszona de fumadors Accéss'admeten animals de companyia Disponible a totes les habitacionsaparell de televisióneverareproductor de DVD/CDempolles d'aigua de cortesiarentadorasecadoraforn microonesrenta vaixelles Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal abonar l’import total de la reserva abans de l’arribada. NOVASOL t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus.


Portfoli del 21T: L`edat mitjana\nJa és una nova setmana de institut, aquest dia Toni en va preguntar com van anar les primeres entrades al portfoli, i ens va preguntar a cadascun si havien fet la feïna . Hi havia algun que no la havien fet per diversos motius, el mes freqüent era que no hi eren invitats al blog, ja perque la seua direcció de e-mail es trobava mal escrita o perque no els havia arribat res. Vam continuar amb la classe, llegint els poemes i comentant diferents aspectes.\nDimecres, 3 d´octubre\nVam començar a treballar amb els poemes, el següent poema s´anomenava: Tinc un desfici, ai inclement Es un poema amorós contat des de la perspectiva de la dona. Abans de començar a fer les activitats vam preguntes a Toni al voltant del vocabulari del poema, mes tard ens vam dividir en grups per a fer la tasca. A mi m´ agrada fer la feina per grups, ja que es molt mes ràpid i divertit. També vam llegir uns quants poemes en provençal que era la llengua que s' emprava antigament a la Corona d' Aragó, aixi com el galaico-portuguès a la resta de la península.\nDijous, 4 d`octubre\nEl darrer dia de la setmana, vam decidir el grups per a fer un treball de valencià, que en conjunt amb la resta de treballs dels companys de classe formava el nostre llibre de text. Hi havia diversos temes per a escollir, segons com fóra de nombrós el nostre grup. Jo amb els meus companys de grup, després de reflexionar una estona, vam collir rl primer treball, que no conté ningú tipus de comentari, a que principalment es tot contrxt històric de la poesia medieval. La meua reflexió sobre la setmana es que ha passat tota de golp, s´ha fet molt curteta, i aixo es el millor que pot passar\nPublicat per Pedro a 22:05


Basquetbloc: VIIè Torneig de l'eix - Mercat del Ram\nVIIè Torneig de l'eix - Mercat del Ram\nEls Minis del CPE Taradell han participat aquest cap de setmana en el VIIè torneig del Mercat del Ram de Vic en un triangular juntament amb el CB. Vic i el Sant Pere de Torelló.\nEl primer partit varem guanyar-lo per 3 punts en un encontre molt ajustat, el Sant Pere, amb un equip mixta va mostrar mica en mica que te maneres i els nostres varen tenir que suar de valent per acabar guanyant.\nEl segon partit va ser un passeig pel Taradell davant un Vic que no li va sortir res. Això va aprofitar-ho el Taradell , sota la direcció del "ajudant" d'entrenador, va saber moure l'equip, i els hi va donar la confiança que els hi manca, va fer obrir els ulls i amb "una mica" de voluntat, tècnica, pressió, i direcció, l’equip és irreconeixible.


Vies Ferrades d'estiu - Andorra 3000\nProgrames per a grups\nLa nostra botiga fa servir cookies per millorar l'experiència d'usuari i considerarem que acceptes el seu ús si continues navegant.\n> Serveis>Estiu>Vies Ferrades\nNivell físic i Dificultat tècnica de les activitats.\nImagines un lloc on només puguis sentir la brisa de l'aire, la teva respiració i una sensació d’excitació màxima?\nFer una Via Ferrata et pot donar aquestes sensacions i molt més, ja que estàs penjant, literalment, d'unes escales que et permeten anar progressant per una gran paret de roca. És pràcticament la mateixa sensació que escalar. Nom...\nFer una Via Ferrata et pot donar aquestes sensacions i molt més, ja que estàs penjant, literalment, d'unes escales que et permeten anar progressant per una gran paret de roca. És pràcticament la mateixa sensació que escalar. Només necessites les teves mans i els peus, i el material imprescindible de seguretat que nosaltres et facilitem. El nivell pot anar des de la iniciació, el mitjà l'alt. Amb recorreguts que poden durar entre 2 i 4 hores.\nUna activitat que et pot servir per a poder alliberar una bona descàrrega d'adrenalina i tensió!!\nVies Ferrades Hi ha 3 activitats.\nOrdenar per --Preu: més baixos primerPreu: més alt primerNom del producte: l'A a la ZNom del producte: Z a la Aen existènciaReferència: més baixos primerReferència: més alt primer\nMostrant 1 - 3 de 3 items\n<!- Modificado por Jorge **** comentado**** ---->\nVia ferrada Clots de l'Aspra. Iniciació\nSi mai havies fet una Via ferrata i vols provar les Sensacions que et pot provocar aquesta activitat, vine a gaudir amb nosaltres i descarrega una bona quantitat d'adrenalina.Una activitat d'iniciació perquè pugis descobrir i sentir la sensació d'enfilar-te per una gran paret, amb molta seguretat, tant mental com amb el material.Tens tota la informació...\nVia Ferrata Sant Vicenç d'Enclar\nEn aquesta ocasió, oferim la oportunitat de sentir la magnífica sensació de pujar per una via ferrata de dificultat mitja amb algun tram vertical, que donarà més emoció a l'activitat.Això si, aquesta activitat només està pensada per a persones que hagin realitzat com a mínim una via ferrata i tinguin una condició física i progressió en aquests terrenys,...\nVia ferrada Creu del Noral. Iniciació\nEquip Andorra 3000\nMissió d'Andorra 3000\n© 2021 Andorra 3000 - Mountain Guides\nTheme Bel'Jör by Andorra 3000 - Design™


Xavi Passarrius: “Hem demostrat que som un gran equip” - Diari de Santa Coloma\nXavi Passarrius: “Hem demostrat que som un gran equip”\n15/01/2015 – Marfil Santa Coloma va viure ahir al vespre una jornada històrica, derrotant al Pozo Múrcia en l’anada de les semifinals de la Copa del Rei (6-3).\nNo es pot demanar més. Aquesta és la lectora que realitzava Xavi Passarrius després de fer-li sis gols al Pozo que obliguen al conjunt de Duda a remuntar si es vol plantar a la final de Copa.\n“Guanyar a aquest equip i fer-li un parcial de 5 a 0 és increïble. La feina dels jugadors és de dotze. Que la gent que no confiava en aquest equip sàpiga que sempre hem estat aquí”, declarava Xavi Passarrius just després del partit.\nEl tècnic de Marfil afirmava que el grup havia demostrat ser “un gran equip” i encara li costava assumir el fet d’haver-li marcat sis gols al Pozo. “Era impensable. Nosaltres volíem competir el partit i no sortir morts d’aquí, perquè anar a Múrcia a remuntar és molt complicat”, reconeixia l’entrenador colomenc.\nTot i sumar un triomf incontestable, Passarrius es mostrava prudent, ja que encara s’han de jugar 40 minuts més al Palacio de los Deportes. “El Pozo és un gran equip i no hi ha res decidit. Ni amb un 8 a 0 es podria donar l’eliminatòria per tancada. Caldrà lluitar molt a Múrcia, perquè ells voldran refer-se d’aquesta derrota”, apuntava el tècnic de Marfil.\nSegons Passarrius, la fita aconseguida per l’equip “és històrica i s’ha de gaudir”. “De totes maneres seguim sent els mateixos que fa quatre o cinc setmanes perdíem partits”, recordava també l’entrenador del conjunt colomenc.\nUna de les claus de la victòria d’ahir va ser la fortalesa mental i el desgast físic realitzat pels jugadors de Marfil. “En el tema de la lluita i el sacrifici mai tinc dubtes dels meus jugadors. A més, quan jugues un partit important sembla que això es multiplica”, declarava Xavi Passarrius.\nA més, amb un pavelló “bolcat”, l’equip va rebre una injecció que es va traduir “en aquest plus físic que moltes vegades necessitem”.\nArticle anteriorMarfil presenta candidatura en una nit d’eleccions (6-3)\nArticle següentSalgado: “Hem fet el partit que calia fer”


Inscripció oberta per a la convocatòria /UNZIP 2022. La Capsa impulsa la modalitat Música i Territori | La Capsa]\nInscripció oberta per a la convocatòria /UNZIP 2022. La Capsa impulsa la modalitat Música i Territori\ndilluns, març 21, 2022 - 13:30\nPresenta el teu projecte fins al 13 d’abril!\nLa convocatòria de projectes artístics /UNZIP 2022 està oberta fins el 13 d’abril i té per objectiu incentivar reflexions i transformacions individuals i col·lectives mitjançant pràctiques artístiques, tot posant en relació el territori i les comunitats del Prat.\nEstà adreçada a creadors/creadores, agents culturals, educatius i socials de la ciutat i de tot el territori català, i a qualsevol persona, col·lectiu i entitat amb ganes d’activar idees i projectes a través de propostes i metodologies artístiques diverses.\nLa Capsa impulsa una de les set modalitats de la convocatòria, Música i Territori, que busca projectes de música comunitària i/o creació sonora comunitaris en relació amb el territori i els seus col·lectius, apropant la pràctica musical i sonora a espais de participació, creació i transformació social.\nQuè busquem i quina és la dotació?\nLa generació de processos de reflexió i creació a través de l’experiència musical i sonora, que posin l’accent en l’exploració i l’experimentació a partir de projectes que tinguin capacitat de connectar amb les línies de treball i dimensions de La Capsa.\nPer portar a terme de manera adequada els projectes, la beca està dotada amb 2.000 euros en concepte directe d'honoraris i fins a 1.500 euros per a la producció dels mateixos.\nProjecte seleccionats a les edicions anteriors\nFins a dia d’avui, els projectes guanyadors de la modalitat Música i Territori han estat EMNIs (Espais Musicals no Identificats) de l’Edi Pou l’any 2020 i Rescatem el Patrimoni Acúsitc i Sonor del Prat, de la Ginebra Raventós i EMARX l’any 2021.\nPots consultar tota la informació de la convocatòria al web d’Unzip Arts Visuals: elprat.cat/unzipartsvisuals


L'Univers en una copa de vi: Fraus i bromes intel·lectuals\nAquesta setmana he llegit una notícia curiosa publicada al web de Nature. En ella s'explica com un article, ja retirat, que es va publicar en una revista científica (Biochemical and Biophysical Research Communications) era un estrany frau.\nPortada de Nature, treballant des de 1869\nLa llebre va saltar quan l'investigador nordamericà Bruce Spiegelman es va adonar que la investigació reflectida en la revista era la mateixa que ell havia presentat en diverses trobades d'investigadors. El més curiós del cas, és que els autors de l'article, suposadament de la Universitat de Tessàlia (Grècia), no havien treballat mai a la Universitat i, pel que sembla, ni tan sols existeixen.\nLa revista ha retirat l'article i està mirant d'aclarir els fets i denunciar-los si és possible. Spiegelman pensa que algú ha mirat de fer-li mal, entenc que torpedinant la seva preeminència en la investigació.\nCrec que poca gent sap com funciona el món de la publicació en ciència. Sovint apareixen als mitjans de comunicació notícies sobre publicacions en revistes (sobretot les de més prestigi com la pròpia Nature o Science) com si fossin ja una veritat absoluta. Suposo que molts recordareu el famós cas dels neutrins ultralumínics.\nRes és perfecte; la ciència intenta apropar-s'hi però com en tota activitat humana hi ha errors, intencions poc clares o, directament, mala fe. Una manera d'evitar-ho és la revisió per pars. Quan els científics pensen que la seva investigació és prou "publicable" envien un article (paper) a una revista del ram o més general, com les citades anteriorment; allà, l'editor fa una primera tria per determinar si l'article és prou interessant i l'envia a experts (peer review), investigadors que coneixen el camp del paper per a què donin el vistiplau; evidentment, no poden repetir la investigació però poden adonar-se d'errors experimentals, plagis o de si afegeix res realment nou al coneixement del moment.\nSi l'article passa aquests filtres es publica; vol dir això que ja es dóna per bo? No. Tota la comunitat científica del ram estarà a l'aguait, com ho va estar Spiegelman, per veure si l'article compleix amb el que s'espera i alguns miraran de repetir la investigació o anar més enllà. Per tant, si era una enganyifa, conscient o no, tard o d'hora el tombaran.\nAquest afer m'ha recordat el famós cas Sokal. Alan Sokal és físic; l'any 1996, tip que intelectuals de les ciències socials utilitzessin les idees de la física a la seva manera, molt cops en articles ben difícils de pair, va perpetrar-ne un, plagat de cites d'aquests intel·lectuals, però que no tenia cap sentit.\nAlan Sokal, punyetero\nL'article es va publicar a una revista, Social Text, el mateix dia que Sokal publicava en una altra revista que tot allò era un engany. Així volia demostrar la falta de rigor dels editors de les revistes de ciències socials i enfotre-se'n, crec també, dels intel·lectuals del ram. El títol no té pèrdua: Trangressing the boundaries: Towards a Transformative Hermeneutics of Quantum Gravity (podeu atrevir-vos a llegir-lo aquí). Un es pregunta què fa un article sobre gravetat quàntica, un dels fenòmens més misteriosos de la Natura, en una revista de ciències socials; potser sí que es fiquen una mica on no toca; bé, com tants avui en dia que sembla que entenguin la física quàntica millor que els que la investiguen, com ens explica el gran manresà Ignacio Cirac:\nBé, en todas partes cuecen habas, com molts altres casos ens han fet saber, també dins del món de les ciències naturals. L'important és que aquests jocs, més o menys entretinguts, serveixin per millorar el sistema.\nPublicat per Josep Maria Calverol a 21:05\nEtiquetes de comentaris: Alan Sokal, Cirac, frau científic, gravetat quàntica, Nature, peer review, revistes científiques, Spiegelman


Crònica de la Diada dels Xerrics 2014\nel dia d’octubre 12, 2014\nDissabte passat a Olot els Xerrics van oferir una de les millors jornades castelleres de la seva història, igualant la seva segona millor actuació.\nL'equip Tècnic en aquesta ocasió es plantejava una jornada on poder oferir castells que permetessin la participació d'un nombre elevat de castellers de tronc en detriment d'una jornada de màxims. Els bons resultats de les darreres actuacions i el treball col·lectiu realitzat als assaigs oferia una bona ocasió per premiar la colla amb una actuació d'aquestes característiques.\nA la ronda conjunta de pilars d'inici, els de la terra volcànica aixecaven dos pilar de quatre saludats que es mostraven estables i còmodes.\nA la primera ronda es tria el quatre de set, que es mostra molt estable, quiet i lleuger. Un castell amb unes bones mides d'obertura que permetria encabir-hi en un futur, si es mostra convenient, una agulla.\nLa Colla segueix creixent amb objectius i consolidant castells, i a la segona ronda s'opta pel tres de set. La primera construcció de set plantes que es va aconseguir descarregar i que s'ha descarregat més vegades, en aquesta ocasió, faria treballar el tronc per mantenir-la a lloc i poder-la descarregar. Amb una rengla excessivament oberta i la plena i la buida massa properes, el pis de quarts va ser el que va patir més la deformació i qui va treure ofici per aconseguir l'objectiu de descarregar el castell. Un bon ofici que denota la feina feta als assaigs i el perquè de portar deu castells de set plantes descarregats en poc més d'un any.\nA la darrera ronda de castells, es descarta la torre en favor del cinc de sis per afavorir una participació més alta de castellers de tronc i s'enlaira un cinc de bones mides, que es mostra solvent i estable.\nA continuació, els Xerrics enlairen el pilar de cinc, una construcció amb la qual es senten molt còmodes i que tot i que pateix d'alguna vibració més de la de costum, es mostra molt solvent i referma la seguretat de ser gairebé una quarantena de pilars de cinc descarregats sense caigudes.\nPer finalitzar, la Colla de la Garrotxa enlaira de forma simultània un pilar de quatre amb dos pilars de tres nets a banda i banda, que serveixen de comiat de la Diada, i que deixa palès el bon moment pel qual està passant la colla.\nA la Fira de Sant Lluc, a la plaça Major, els Xerrics faran algun castell i tallers per qui vulgui aprendre quelcom més del món casteller, i les properes actuacions seran el dia 25 a les 18:00 a Sabadell, i el dia 2 de novembre a les 12:00 a Centelles.\nactuació actuació 2014 actuació castellera colla castellera de figueres crònica diada dels xerrics esperxats de l'estany plaça rector ferrer xerrics d'olot


Fis Centar Apartment Skopje Macedònia - Ofertes d'hotels amb els MILLORS DESCOMPTES EN LÍNIA\nDescompte a Fis Centar Apartment\n2 Venjamin Mancukovski 3/16, Skopje Centre, Skopje, Macedònia, 1000 - Veure al mapa\nMés informació sobre Fis Centar Apartment\nEl Fis Centar Apartment està situat al centre de Skopje, a 20 minuts a peu de la plaça de Macedònia. Aquest allotjament inclou aire condicionat, balcó, WiFi gratuïta i aparcament gratuït davant l'edifici. A més, l'apartament disposa de sala d'estar amb zona d'estar, TV de pantalla plana per cable, zona de cuina i bany equipat amb dutxa. El Fis Centar Apartament es troba a 50 metres d'una botiga de queviures i a menys de 100 metres del restaurant més proper. També hi ha diverses botigues i restaurants als voltants. A menys de 5 minuts a peu hi ha una estació de tren i autobús. S'ofereix un servei de trasllat a petició i per un suplement.


La pluja no frena l'aposta solidària de Tàrrega contra el càncer infantil\nActualitzada 04/06/2018 a les 10:43\nLa segona festa Posa’t la Gorra ven més de 1.300 gorres a favor d’AFANOC\n© Nens participen en un dels tallers amb Mossos d'Esquadra.\nEntitats locals van oferir unes vint activitats durant el matí al parc de Sant Eloi\nAl llarg de tot el matí, entitats, col·lectius i institucions locals van oferir més d’una vintena d’activitats, entre esmorzar, tallers de ràdio, jardineria, bitlles, tir amb arc, activitats de pintacares, actuacions musicals i també els tradicionals sortejos de productes de recaptació de fons per a les famílies. Els assistents a l’acte van poder adquirir la gorra solidària per un preu de set euros.\nBona part dels diners recaptats a la festa Posa’t la Gorra serveix per finançar l’estada de les famílies amb nens amb càncer a la Casa dels Xuklis, que l’any passat va realitzar 170 acollides. Així mateix, gràcies a la solidaritat amb la causa, AFANOC ha pogut contractar més personal als hospitals per atendre els nens que tenen càncer. En un altre ordre de coses, Cervera celebrarà per primera vegada diumenge que ve, 10 de juny, la festa Posa’t la Gorra a la plaça Universitat.


Exposició: Les matemàtiques i la vida. El dia a dia més enllà de les fórmules. - Palafrugell Plus\nExposició: Les matemàtiques i la vida. El dia a dia més enllà de les fórmules.\nUs heu adonat que cada dia i a tothora, des que ens despertem fins que ens n’anem a dormir, les matemàtiques són al nostre voltant? Sona el despertador, sintonitzem la ràdio o el televisor, ens aturem al semàfor, consultem el GPS, responem al mòbil, llegim el correu electrònic, anem a comprar… Dia a dia, més enllà de les fórmules, a casa, al carrer o en la natura, les matemàtiques hi són presents.\n– Formació per a docents.\n– Activitats dirigides a centres educatius de primària, secundària i batxillerat.\n– Activitats de caire familiar.\nMés informació –> http://museudelsuro.cat/exhibition/les-matematiques-i-la-vida-el-dia-a-dia-mes-enlla-de-les-formules/\nData d'inici: 17/02/201910:00\nData finalització: 17/02/201914:00


Almirall lliga el relleu generacional al segon intent (Albert Martín)\nAlmirall lliga el relleu generacional al segon intent\n2 min. 09/11/2020 22:36\n651x366 Seu d’Almirall a Barcelona. A la imatge petita, Carlos Gallarfo Piqué. / FRANCESC MELCION Seu d’Almirall a Barcelona. A la imatge petita, Carlos Gallarfo Piqué. / FRANCESC MELCION\nUna de les grans empreses familiars catalanes que tenia pendent i irresolt el tràngol de la successió familiar ha cantat victòria. Almirall, la farmacèutica de la família Gallardo, va anunciar aquest dilluns que Carlos Gallardo Piqué -fill de l’actual president, el veterà Jorge Gallardo- ha estat nomenat vicepresident segon, un moviment que anticipa el relleu generacional al capdavant del grup.\n“El Carlos representa la determinació de la tercera generació de la família Gallardo a liderar i fer créixer l’empresa”, va afirmar Jorge Gallardo en un comunicat. “Ens complau que estigui fent aquest pas tan important per assumir més responsabilitats i més importants dins del consell, i personifica el continu suport i compromís de la família Gallardo amb Almirall”, afegia. La farmacèutica, controlada gairebé en un 60% pels Gallardo, afirmava que havia estudiat altres candidats.\nCarlos Gallardo ha fet el pas al segon intent. L’any 2011, segons va desvelar El Confidencial, ja va ser triat pel seu pare com a successor, però el directiu va crear un petit terratrèmol a l’empresa perquè va rebutjar el càrrec. Segons es va publicar en el seu moment, la reacció de Jorge Gallardo va ser tan contundent que el seu fill va preferir canviar d’aires durant uns mesos i va marxar de viatge per esperar que es calmés la situació. Poc després, la farmacèutica va anunciar la contractació d’Eduardo Sanchiz com a nou conseller delegat i es posava així en mans d’un primer executiu extern a la família per primer cop. Després, l’exitós Peter Guenter va rellevar-lo en el càrrec.\nDilluns, però, Carlos Gallardo es mostrava “content d’assumir aquest nou rol” i de seguir “ajudant a portar l’empresa al següent nivell”. El nou vicepresident havia treballat a Pfizer i actualment era conseller d’Almirall, on formava part dels comitès de pipeline i feia de directiu digital.\nEl repte de fer oblidar Guenter\nGallardo arribarà a una empresa amb el repte de superar l’adeu de Guenter, que es fa efectiu a finals d’any després del seu exitós pas per la companyia. A l’espera que Almirall nomeni nou conseller delegat, l’empresa anunciava dilluns que en els primers nou mesos de l’any ha guanyat 57 milions d’euros, un 41% menys interanual, amb unes vendes de 613 milions, que suposen una caiguda del 3,7%.


Detenen sis policies a Múrcia per la mort d’un home | Espanya | EL PAÍS Catalunya\nDetenen sis policies a Múrcia per la mort d’un home\nEls agents han estat arrestats per la seva suposada extralimitació amb la víctima\nMadrid 7 OCT 2014 - 17:11\tCEST\nFamiliars de Diego Pérez aguanten el seu retrat, a Cartagena (Múrcia). Pedro Valeros\nSis policies han estat detinguts a Cartagena (Múrcia) per la seva presumpta vinculació amb la mort d'un home, Diego Pérez Tomás, de 43 anys, un veí del barri de Las Seiscientas de la mateixa ciutat amb el qual els agents s'haurien pogut extralimitar, segons han assegurat fonts de la investigació a l'agència Efe.\nLa Direcció General de la Policia ha informat avui de l'arrest d'aquests sis agents, tots de l'escala bàsica, joves, residents a la ciutat portuària i que han estat detinguts, alguns a casa seva i d'altres mentre estaven de servei, després de mesos de complexes investigacions.\nEls fets van tenir lloc el 13 de març passat quan un familiar de la víctima, amb qui convivia al mateix domicili, va informar la Policia que el Diego havia sortit de casa feia dos dies i que no n'havia tornat a tenir notícies. La víctima havia denunciat els dies previs a la seva desaparició que rebia amenaces dels veïns.\nEl seu cos, vestit amb la roba que portava posada el dia de la desaparició i amb identificació, va aparèixer surant el 25 de març a l'aigua de la cala Cortina i va ser descobert per tres joves que feien senderisme a la zona. La Policia va obrir una investigació per aclarir la desaparició i posterior troballa del cadàver, que presentava clares evidències de violència ante mortem.\nFonts de la investigació apunten que els agents s'haurien pogut extralimitar amb la víctima, si bé no han pogut precisar si l'home mort va arribar a ser detingut ni les circumstàncies que el relacionarien amb els agents\nAltres fonts han precisat que l'última vegada que es va veure amb vida Diego Pérez Tomás, la víctima, va ser quan pujava a un dels cotxes patrulla.\nEn la investigació dels fets van participar agents de les brigades de la Policia Judicial de Cartagena i de Múrcia, així com de la unitat d'Afers Interns. Els escorcolls van requerir la instal·lació de micròfons als vehicles de les patrulles Zeta en què estaven destinats els ara detinguts.\nPrecisament, la Unió Federal de Policia (UFP) va presentar a finals de setembre una denúncia davant d'un jutjat de Cartagena per la presumpta instal·lació il·legal de sistemes d'escolta i enregistrament ocults en tres cotxes patrulla per saber si tots els agents que utilitzen aquests vehicles estaven sent escoltats.\nFonts de la UFP han indicat que aquests enregistraments formarien part de la investigació policial oberta per aclarir la mort de l'home i que, per tant, el sindicat no està en contra de la instal·lació del sistema d'escolta, sinó que la resta dels agents no implicats fossin objecte d'aquesta intromissió.\nEls sis arrestats han estat traslladats aquest matí a dependències de la Prefectura Superior de Policia de Múrcia, on romandran fins que els posin a disposició, previsiblement demà passat, de la titular del jutjat d'instrucció número 4 de Cartagena, que ha declarat secretes les investigacions.\nLa jutge haurà de determinar el grau d'implicació dels agents en aquests fets i el nivell de responsabilitat de cadascun dels sis policies. Tots els agents arrestats pertanyen a l'escala bàsica i estan destinats a la mateixa unitat, a les conegudes com patrulles Zeta, i en el mateix torn de feina. Fonts policials han declarat la seva "consternació" per aquests fets i han lamentat que la presumpta mala actuació d'uns agents pugui enterbolir el treball del cos.


L'eurozona aprova el rescat de 78.000 milions d'euros per a Portugal\nEls ministres d'Economia i Finances de la zona euro han aprovat per unanimitat el rescat de Portugal, dotat amb 78.000 milions d'euros, sobre la base d'un programa negociat entre la UE, el Fons Monetari Internacional i les autoritats portugueses. Ara, els ministres estudien què faran amb Grècia, on el crèdit de 110.000 milions d'euros concedit l'any passat no garanteix que l'economia grega pugui començar a sortir del forat l'any que ve.\n16/05/2011 - 19.09 Actualitzat 17/05/2011 - 08.53\nPortugal es converteix així en el tercer país de l'eurozona que rep assistència financera després de Grècia (110.000 milions d'euros) i Irlanda (85.000 milions). Dels 78.000 milions d'euros, 52.000 milions corresponen a la UE i, 26.000, a l'FMI, que cobrarà un tipus d'interès pel seu tram d'entre el 4,25% i el 5,25%. El preu que cobrarà la UE no s'ha fet públic però superarà el 5,5%, segons ha anunciat el comissari d'Economia europeu, Olli Rehn.\nParal·lelament, les autoritats portugueses es comprometen a "animar els inversors privats a mantenir la seva exposició global de forma voluntària", segons han anunciat els ministres en un comunicat. Es tracta que els bancs també participin en el rescat, tal com havia exigit Finlàndia, el país que es va resistir més a aquesta assistència financera després de l'ascens en les últimes eleccions del partit populista Veritables Finlandesos.\nCom a contrapartida de l'ajuda, Portugal es compromet a aplicar -guanyi qui guanyi les eleccions del 5 de juny- un "dur" programa d'ajustament per rebaixar el dèficit al 3% el 2013. El pla inclou la congelació del sou dels funcionaris fins al 2013, la reducció de les pensions més altes i de les prestacions per desocupació, retallades en sanitat i educació, la disminució del nombre d'ajuntaments, la paralització de grans obres públiques i la privatització d'empreses com les energètiques EDP i REN o l'aerolínia TAP.\nAquest ajustament provocarà una contracció econòmica del 2,2% aquest any i de l'1,8% el 2012, mentre que la taxa d'atur es dispararà fins al 13%. Tot i això, el nivell de deute públic seguirà augmentant fins al 107% del PIB, segons les previsions de primavera de la Comissió. El rescat de Portugal inclou un paquet de 12.000 milions d'euros per recapitalitzar el sector bancari. La UE i l'FMI volen que els bancs portuguesos arribin a un nivell de capital bàsic del 9% a finals d'aquest any, i del 10%, el 2012.\nEspanya avalarà 3.247 milions d'euros\nL'estat espanyol avalarà al voltant de 3.247 milions d'euros del préstec a Portugal, el 12,49% del total garantit pels estats membres de la UE, segons fonts del Ministeri d'Economia. Es tracta d'una quantitat sensiblement inferior als 5.000 milions que havia estimat inicialment la vicepresidenta econòmica espanyola, Elena Salgado.\nRescat de Portugal en absència de Strauss-Khan


El Barça elimina el Nàpols a la Champions entre dubtes i patiment (3-1)\nBarcelona, Catalunya. Dissabte, 8 d'agost de 2020. 23:00\nActualitzat Dissabte, 8 d'agost de 2020. 23:23\nEl Barça genera molts dubtes, perd la identitat i físicament no està al nivell esperat, però passa als quarts de final de la Champions League. El Nàpols ha plantat cara al Camp Nou, que ha reviscut un partit europeu després de nou mesos, però li ha faltat efectivitat. El festival del VAR, dels penals i els gols de Leo Messi, Luis Suárez i Lenglet han salvat els blaugrana (3-1).\nMoment per seguir fent història i per repetir presència als quarts de final de la Champions. El Barça, després del necessari descans per carregar piles i oblidar la Lliga regalada, ha sortit amb tot contra el Nàpols. Però tot i amenaçar amb el trident de luxe i amb l'equip més experimentat possible, l'aposta de Quique Setién s'ha ressentit de la falta de ritme.\nEl Nàpols, que estava obligat a marcar per passar de ronda, ha estat el protagonista del partit. Els blaugrana han cedit deliberadament la possessió i han esperat als contracops. I el primer avís ha estat de Mertens als 2 minuts amb una pilota al pal. El Barça, però, ha reaccionat gràcies a un córner que ha rematat al fons de la porteria Lenglet. Primer gol. I al 23, torn de Messi per encarrilar l'eliminatòria.\nMessi celebra el seu gol\nFestival de penals\nPapers canviats al Camp Nou. El Nàpols, amb filosofia Barça, i els blaugrana més còmodes defensant-se. Una estranyesa de partit poc habitual, que ha premiat un Barça efectiu en atac com poques vegades.\nI, fins i tot, ha fet el tercer a la mitja hora de joc, però el VAR l'ha anul·lat per unes mans de Messi abans de marcar el seu segon gol. Aquest ha estat l'inici del festival de penals.\nEn l'afegit del primer temps ha marcat Luis Suárez de penal. Per una falta de Koulibaly sobre Messi. I abans del xiulet final, penal comès per Rakitic que transforma Insigne per deixar un perillós 3-1 en el marcador.\nMoment d'Insigne llançant el penal del gol del Nàpols\nI més patiment del Barça...\nPerò si la primera part ha estat trepidant, a la segona han faltat cames. Els jugadors dels dos equips, visiblement més cansats a mesura que passaven els minuts, han baixat el ritme.\nEl Nàpols, que necessitava gols, ha estat qui ha posat la por al cos del Barça. Vint minuts de patiment blaugrana, que han demostrat la falta de nivell d'aquest Barça, i després possessió culer. Els de Setién només han pogut controlar els italians quan s'empapaven de pilota. Però això només passava perquè el Nàpols també necessitava descansar.\nPerò tot i el patiment, amb un gol abans del final de Milik que ha estat anul·lat per fora de joc, finalment el Barça ha pogut certificar el passi als quarts de final. I ho fa augmentant el seu rècord perquè porta 13 anys consecutius arribant a aquesta fase de la Champions. Lisboa ja espera el Barça, però si segueix jugant així, serà per poc temps.


Comerç trau una nova tanda d'ajudes per obrir negocis al centre | ARA Multimèdia\nComerç trau una nova tanda d'ajudes per obrir negocis al centre\nHi ha dos tipus d'ajudes: a la rehabilitació o millora, amb el 70 per cent de les obres subvencionades o fins a un màxim de 10.000 euros; i als nous negocis, amb una ajuda de 3.000 euros.\nLa regidora Vanessa Moltó agraeix als 45 comerciants que han sol·licitat l'ajuda en les anteriors dos edicions: "Eixes 45 ajudes tenen nom i cognoms, negocis que han donat vida a la nostra ciutat, persones que amb el seu treball han ajudat a millorar el centre històric d'Alcoi".\nLa regidoria de comerç trau una nova edició de les ajudes per a fomentar els negocis al centre de la ciutat. S'han publicat en el Butlletí Oficial de la Província, i preveu dos tipus de subvencions. Per una banda hi ha ajudes per a reformes i millores en comerços ja establits, i on es pot subvencionar fins al 70 per cent de les obres o fins a un màxim de 10.000 euros. I per altra banda, estan les ajudes per a nova creació o trasllat d'un negoci al centre, i on es pot accedir a fins a 3.000 euros.\nLes ajudes s'emmarquen a la zona que el consistori alcoià ha marcat com àrea prioritària per a actuar, i que engloba 12 hectàrees des del carrer de l'Escola fins a Sant Mateu, i des de Sant Nicolau a Roger de Llúria. Hi ha de termini per a sol·licitar-les fins al 15 d'octubre. Des del consistori recorden que es valora especialment que siguen negocis relacionats amb l'artesania.\nTercera edició de les ajudes\nEn l'any 2017 es donaren 5 ajudes per a rehabilitar locals i 11 per a obrir negocis. En l'any 2018 foren 11 per a rehabilitació i 18 per a la posada en marxa. La regidora Vanessa Moltó diu que enguany "esperem rebre més demandes perquè encara veiem possibilitats de creixement, però, no vull oblidar-me tampoc d'agrair a tots els que han participat aquests dos primers anys. Eixes 45 ajudes tenen nom i cognoms, negocis que han donat vida a la nostra ciutat, persones que amb el seu treball han ajudat a millorar el centre històric d'Alcoi".


Malet, Cristina - LIDAJOIES Barcelona\nNOM SÒCIA: Cristina Malet\nEMPRESA: LIDAJOIES Barcelona\nSECTOR: Joieria / Rellotgeria / Orfebreria EMAIL: lida@lidajoies.com\nPÀGINA WEB: www.lidajoies.com\nLIDAJOIES Barcelona és una empresa amb més de 50 anys d’història, dedicada al disseny, producció i comercialització de joies.\nCreació de col.leccions de disseny amb ànima, totes volen ressaltar una emoció, una idea o una història (tenim més de 20col.leccions).\nPlan Renove: Tenim la capacitat de crear joies exclusives des de l’aprofitament de tot material primari com és l’or, diamants o pedres del propi client, reciclant les joies antigues amb la seva totalitat per fer Joies Noves amb l’estil adequat a cada personalitat.\nTenim servei de rel.lotgeria de totes les marques del mercat.\nCreació de Joies exclusives amb la capacitat de personalitzar-les al màxim, convertint cada joia en una peça única.\nValors de la marca: Professionalitat/ Creativitat/ Credibilitat/ Adaptabilitat/ Qualitat/ Proximitat/ Sensibilitat/ Servei al client.\nEssència: Crear Joies amb Ànima per cada Client.


Alberto Contador es veu implicat en una caiguda provocada per un espectador en la sisena etapa del Giro - Esport3 - TV3 i Catalunya Ràdio\nAlberto Contador es veu implicat en una caiguda provocada per un espectador en la sisena etapa del Giro\nLa imprudència d'un espectador li pot sortir molt cara, a Alberto Contador. El líder del Giro ha caigut, juntament amb altres ciclistes, en la recta final de la sisena etapa. L'objectiu d'una càmera fotogràfica ha provocat l'accident.\n14/05/2015 - 20.53\nUna caiguda en la recta final de la sisena etapa del Giro pot perjudicar, i molt, les aspiracions d'Alberto Contador al triomf final. El líder de la gran volta per etapes italiana ha pujat al podi molt seriós i amb gel als dos genolls. Sense poder moure l'espatlla esquerra, no s'ha posat el mallot rosa. Les proves mèdiques parlen d'una dislocació de l'espatlla.\nL'etapa, amb un recorregut de 183 quilòmetres entre Montecatini i Castiglioni de Pescaia, i un port de quarta categoria a noranta quilòmetres de la meta com a única dificultat, s'ha resolt a l'esprint tal com estava previst. El guanyador ha estat l'alemany Andrei Greipel (Lotto). No hi ha hagut canvis en els primers llocs d'una general que lidera Alberto Contador (Tinkoff-Saxo).\nUn grup de cinc ciclistes ha intentat trencar els pronòstics amb una fuga. Marco Bandiera (Androni), Alessandro Malaguti i Eduard-Michel Grosu (Nipo-Vini Fantini), Alan Marangoni (Cannondale-Garmin) i Marek Rutkiewicz (CCC) tenien poc més de quatre minuts d'avantatge quan faltaven cinquanta quilòmetres per a l'arribada. La seva aventura ha durat 36 quilòmetres més, abans de ser engolits pel grup principal. El Tinkoff-Saxo del líder s'ha posat al capdavant de la cursa per garantir-se un tram final de l'etapa sense problemes.\nEn els últims cinc quilòmetres, els equips interessats a preparar l'esprint han agafat el protagonisme. Greipel ha estat el més ràpid al davant de Matteo Peluchi i Sacha Modolo. Darrere seu, un espectador que volia fer una foto ha sobrepassat amb l'objectiu de la càmera les tanques de protecció i ha provocat una caiguda que pot canviar el Giro.\nUn bon nombre de ciclistes han anat a terra. Un d'ells ha estat el líder, Alberto Contador. Un altre, Daniele Colli (Vini-Fantini), ha quedat amb un braç força tocat. Tots dos han anat a l'hospital. El segon, en ambulància per ser atès urgentment. El madrileny, després de pujar al podi, per fer-li unes radiografies. Les proves han descartat la fractura. Contador té una dislocació de l'espatlla esquerra. Tot i que el ciclista ha manifestat la seva intenció de seguir competint, el seu equip ha preferit esperar a veure com passa la nit abans d'assegurar que prendrà la sortida a la setena etapa.\nAlberto Contador, nou líder del Giro\nUn aficionat imprudent provoca una caiguda en el Giro\nAlberto Contador no vol plegar


El grup de teatre del Casal d'Avis acomiada el curs fent el ple al Centre Cultural | www.08centvint.cat\nEl grup de teatre del Casal d’Avis acomiada el curs fent el ple al Centre Cultural\nPosted By: on: 10 juny, 2015 Views:\nEl grup de teatre del Casal d’Avis La alegría de vivir va omplir diumenge de gom a gom el Centre Cultural amb la representació de l’obra Me marcho a la residencia. La funció era el plat fort del programa d’actes de cloenda del curs d’aquest servei per a la gent gran.\nMe marcho a la residencia és una comèdia adaptada per Conchi Fernández, coordinadora d’activitats del Casal d’Avis, qui fa set anys ja va portar a escena amb un altre grup d’actors i actrius. L’obra explica la història d’un home molt garrepa a qui diagnostiquen pocs dies de vida. La família del protagonista, en assabentar-se de la seva imminent mort, es prepara per rebre l’herència, però tot canvia de cop quan l’home descobreix que el diagnòstic era erroni i que gaudeix d’una salut excel·lent.\nEl grup teatral La alegría de vivir ha estat més de tres mesos assajant l’obra cada dijous sota la direcció de Fernández. Amb aquesta representació el grup posa punt i final a la temporada teatral, que tronarà a la tardor.


El Congrés aprova llei Wert sense cap suport de l'oposició\nLa reforma educativa comença a caminar amb el suport de 182 vots del PP, l'abstenció d'UPN i Fòrum Astúries i 143 vots en contra\nEl ministre d'Educació, José Ignacio Wert, aquest dijous al Congrés / EFE\nMadridLa llei Wert ja està aprovada de manera definitiva. El Congrés dels Diputats ha donat llum verda aquesta tarda a la llei de millora de la qualitat educativa (Lomce) gràcies als 182 vots del PP, les abstencions d'UPN i Fòrum Astúries i 143 vots en contra de la resta de diputats. Durant el debat que s'ha produït aquest matí tots els grups parlamentaris han reafirmat el seu compromís de derogar-la quan el PP deixi de governar. La reforma educativa començarà a entrar en vigor el curs 2014-2015, si els tribunals no ho impedeixen. El PSOE ha confirmat aquest dijous que portarà el text que ha sortit avui del Congrés al Tribunal Constitucional. No és l'únic recurs que pot rebre l'alt tribunal, perquè les cinc comunitats autònomes no governades pel PP, entre elles Catalunya, també rumien fer-ho.\nEl ministre d'Educació, José Ignacio Wert, en qui tothom ha focalitzat els atacs pel seu tarannà, ha demanat la paraula en finalitzar el debat per recordar una cita bíblica dirigida a l'oposició: "Hi ha un temps per destruir, i un temps per construir, i espero molt sincerament que avui hagi acabat el temps de destruir a l'entorn de la reforma educativa i tots comencem el temps de construir".\nEls diputats catalans han centrat part del seu discurs a defensar el model educatiu de Catalunya i a advertir diverses vegades a Wert que la Generalitat no aplicarà la Lomce. El portaveu d'educació de CiU, Martí Barberà, ha demanat al ministre que sigui sincer i expliqui “clarament” que, com demostren les dades, amb la persecució del català busca “una solució a un problema que no existeix” perquè a Catalunya no hi ha cap conflicte lingüístic. “El ministre busca un atac ideològic a la llengua catalana, el pilar de la nostra identitat i de la nostra nació”, ha deduït Barberà.\nEl diputat d'Unió creu que “és de justícia” que Wert sigui “clar i nítid” i confessi que vol recentralitzar competències i "controlar ideològicament l'educació".\nBarberà ha advertit al ministre que amb les frases que ha deixat anar els darrers mesos, com “això és una jungla i jo sense matxet, vull espanyolitzar els alumnes catalans o jo sóc com un toro brau que s'encoratja amb el càstig”, l'única cosa que ha fet ha sigut “projectar una imatge d'Espanya de xaranga i pandereta”.\nEl portaveu d'ERC en matèria educativa, Joan Tardà, ha dit clarament que “a Catalunya no aplicarem aquesta llei”. El diputat català ha llançat una reflexió en veu alta, amb els ulls posats en les enquestes electorals, que auguren una victòria d'ERC: “Si una consellera de centredreta ja diu que no aplicarà la Lomce, imagini's si governem els republicans”.\nTardà ha etzibat a Wert que serà recordat com el ministre que va amenaçar “la qualitat d'educació i drets civils” i, en el cas concret dels catalans, “com aquell que, després de molts d'anys, va venir a Catalunya amb una llei de la mateixa manera que uns, abans, vingueren per la Diagonal amb unes tanquetes” (amb clara referència a les tropes de Franco). Tardà va pronosticar que “Wert passarà a l'imaginari dels catalans com una persona que va voler fracturar la nostra societat”. “De la mateixa manera que vam enterrar políticament Aznar, enterrarem la llei Wert”, ha sentenciat.\nEl portaveu en matèria educativa del PSC, Germán Rodríguez, ha advertit que "per als socialistes catalans avui no acaba res. Continuarem treballant per garantir el dret a l'educació, la igualtat d'oportunitats, l'educació per a la ciutadania i el model d'ensenyament català", ha anunciat.\nEl portaveu del PSOE, Mario Bedera, ha etzibat al ministre: “Sabem que s'encoratja amb el càstig, però no ens avergonyeixi més, dimiteixi amb la llei sota el braç i pensarem que només ha sigut un malson”, ha ironitzat.\nEl PSOE considera que la llei Wert “ataca l'essència del sistema educatiu, l'equitat”, perquè “és una llei política, no de país”. Bedera ha denunciat "l'excés d'intransigència insuportable" de Wert, un ministre que, segons ell, "gaudeix amb l'enfrontament".\nLa Lomce entrarà en vigor el curs 2014-2015, una reforma que, segons el diputat de Compromís, Joan Baldoví, porta "en les seves entranyes la maledicció de Frankenstein. És monstruosa, abominable i no agrada a ningú", ha sentenciat.\nwert Lomce CONGRÉS educació


Relleu a la Direcció de Càritas diocesana de Barcelona - Arquebisbat de Barcelona\nRelleu a la Direcció de Càritas diocesana de Barcelona\nComuniquem que el Sr. Jordi Roglá de Leuw, Director de Càritas, deixarà les seves actuals responsabilitat a final del present curs. Complerts 10 anys de fructuosa i eficaç dedicació a Càritas diocesana de Barcelona, així com el guiatge i traspàs d’activitats de les diòcesis germanes de Sant Feliu de Llobregat i de Terrassa, el Sr. [...]\nComuniquem que el Sr. Jordi Roglá de Leuw, Director de Càritas, deixarà les seves actuals responsabilitat a final del present curs. Complerts 10 anys de fructuosa i eficaç dedicació a Càritas diocesana de Barcelona, així com el guiatge i traspàs d’activitats de les diòcesis germanes de Sant Feliu de Llobregat i de Terrassa, el Sr. Cardenal Arquebisbe de Barcelona, Dr. Lluís Martínez Sistach ha acceptat la petició del Sr. Roglá, tot i que en els dos darrers anys aquest ja havia demanat el seu relleu, i ha comptat amb el recolzament institucional donada la generositat i dedicació a la tasca de Càritas.\nEl Sr. Jordi Roglá es va fer càrrec de la direcció de Càritas l’any 2004, per nomenament del Sr. Cardenal Arquebisbe de Barcelona, Dr. Lluís Martínez Sistach, i des d’aleshores ha prestat els seus serveis professionals en aquesta organització fent més àmplia i efectiva la tasca social de l’Església, mitjançant aquesta institució que presideix el Sr. Cardenal.\nEl Sr. Jordi Roglá ha sabut, durant aquest període, de grans dificultats i forta crisi econòmica, donar un caire de presència pública i social a la tasca de l’entitat, vinculada als problemes més punyents avui dia, particularment amb els més desvalguts de la nostra societat.\nEl Sr. Cardenal agraeix efusivament l’aportació i dedicació del Sr. Roglá en aquests 10 anys d’especial lliurament a una tasca tant important de l’Església diocesana.\nInterinament exercirà les funcions de Director l’actual Delegat diocesà de Càritas, Mn. Salvador Bacardit, fins el nomenament de un nou director que oportunament es farà saber.


Restaurant Els Roures, Bars i restaurants de Oci i lleure en Catalunya - Empreses a Catalunya\nRestaurant que pertany al club dels sabors del Berguedà. Menú del bolet del 15-9 al 30-10, cuina de la caça gener i febrer. On trobareu tots els plats típics del Berguedà i també carns a la brasa, el "plat del dimoni", guisats tradicionals, postres elaborades amb fruites del bosc.... Menú dies laborables i menús a mida per a celebracions. Menjadors privats i ambient familiar. Festa setmanal dijous. Vacances primera quinzena de juliol i del 7 al 25 de novembre\nDirecció: Carretera Rasos de Peguera, km 4\nLocalitat: Castellar del Riu\nTelf.: 93 821 35 61\nArquitectes\tTallers\tModa de dona\tDansa i balls de saló\tPodòlegs\tForns de pa\tGestories i assessories\tFestes i celebracions\tMaterials i estructures\tAcadèmies d'art\tFuneràries\tGestió de residus\tFinestres, vidres, portes i persianes\tCentres de formació\tCentres educatius\tAgències de viatges\tAssessorament per a empreses\tMassatges\tAcadèmies de bellesa\tAparell digestiu\tContenidors i reciclatge\tAssegurances\tBars i restaurants\tAdvocats\tMenjar\tConstructores\tAcadèmies d'idiomes\tFisioterapeutes\tLleure\tAutocars regulars


Més Compromís: “Algemesí recuperarà el trinquet, malgrat l’equip de govern” – LA VEU D'ALGEMESÍ\nHome/Actualitat/Més Compromís: “Algemesí recuperarà el trinquet, malgrat l’equip de govern”\n“Més Compromís per Algemesí” felicita al club de pilota per la seua iniciativa i agraeix a la ciutadania que aposte per la pilota valenciana.\nMés Compromís per Algemesí.- Que Algemesí necessitava tenir un trinquet i que la millor opció era comprar i recuperar el trinquet històric de principi del segle XX era una evidència des de la legislatura passada. A meitat de la legislatura passada es formà el PGOU per a permetre la venda del trinquet que fins el moment estava protegit, i ho va fer l’equip de govern perquè es va negar a comprar-lo quan estava a al venda per un preu que perfectament podien assumir les arques municipals.\nLa compra del trinquet era una reivindicació del Club de Pilota de març de 2018, un club que dia a dia anava augmentant en membres i anava consolidant el seu prestigi al circuït de pilota. Tot i ser un referent a nivell de país no podien, i no poden, jugar partides oficials per la inexistència d’un trinquet homologat. En 2018 ja criticàrem la tebiesa que mostrà l’equip de govern, ja que ni alcaldessa Marta Trenzano, ni el llavors regidors d’esports, Pere Blanco, mostraren cap interès pel tema. Tot i que en un principi intentaren dissimular el seu desinterès pel tema a finals de 2018, i malgrat les promeses que un principi feren de buscar un altre emplaçament per al trinquet, el ben cert és que ells no han tingut mai cap interès per resoldre el tema, tal i com ja vàrem denunciar.\nI així quedaren les coses fins que la iniciativa d’un grup de gent que sí que creu en la pilota valenciana i ho demostra amb fets, ha desencallat el tema gràcies a aprofitar l’oportunitat del pressupostos participatius de la Generalitat Valenciana. Des de Més Compromís per Algemesí no podem més que veure amb perplexitat i amb tristesa l’actitud des de 2018 del govern PSOE-EU, que s’ompli la boca parlant de valenciania, però que no ha menejat ni un dit pel recuperar el trinquet. Ha tingut que ser la ciutadania qui li recorde que Algemesí es mereix tenir un trinquet. És vergonyós que durant el període de votació dels pressupostos participatius l’ajuntament no haja difós una iniciativa com aquesta que beneficiava directament al poble. És evident que no volien que eixira endavant perquè no quedara en evidència la desídia de l’equip de govern. Preferien deixar perdre la subvenció que reconèixer el seu error de plantejament.\nPerò encara resulta més lamentable que després de saber-se el resultat no hagen publicat cap notícia al respecte ni felicitat al Club de Pilota. Ha estat À-punt qui ha destacat la importància de la notícia i no la nostra televisió local. És lamentable que ens gastem tots els anys centenars de milers d’euros en uns mitjans de comunicació municipals que acaben silenciant notícies tan importants com aquesta.\nEl que esperem és que l’equip de govern ara no es penge cap medalla que no li corresponga, ja que si recuperem el trinquet serà gràcies al Club de Pilota i a la ciutadania, que a diferència de l’equip de govern d’Algemesí, sí que ho han tingut clar. En tot cas, el que ha de fer el governt de Trenzano és demanar disculpes per la manca d’interés, i sobretot, rectificar incloent en els pressupostos de 2022 una partida específica i generosa per a modernitzar i adequar el trinquet. La Generalitat i la gent ha fet la primera part del treball, un treball que li pertocava a l’equip de govern. Almenys que facen la segona. I si no ho fan, nosaltres presentarem una esmena als pressupostos perquè la voten a favor o perquè queden en evidència si la voten en contra.


La Lliga denuncia insults greus de l'afició del Getafe contra Piqué i Shakira\nEl Camp Nou, per la seva banda, també forma part de l'informe de LaLiga pels càntics contra Mateu Lahoz durant el partit contra el Sevilla\nGerard Piqué, abans del partit del Barça a San Mamés | Europa Press\nRedacció Octubre 10, 2019 3:27 pm\nLa Lliga no aconsegueix erradicar la violència verbal als estadis d’Espanya. En una nota informativa, l’entitat que regeix el futbol espanyol ha denunciat diferents càntics desagradables, entre ells els que l’afecció del Getafe van dirigir a Gerard Piqué durant la visita del Barça al Coliseum Alfonso Pérez, on l’equip d’Ernesto Valverde va aconseguir el seu primer triomf a domicili de la temporada.\nSegons el comunicat emès, en el minut 24 del partit, els seguidors madrilenys pertanyents al grup COMANDOS 94 van entonar de forma coral i coordinada durant aproximadament 10 segons “Piqué, cabrón, Shakira tiene rabo, tu hijo es de Wakaso y tu eres maricón“. Per si no n’hi hagués prou, el mateix conjunt d’afeccionats van cantar, ja a la represa (minut 69), “Puta Barça, puta Barça, ehh“. LaLiga ha afegit a la denúncia que el Getafe va reaccionar amb un missatge de repulsa als insults a través de la megafonia de l’estadi.\nSegona denúncia al Camp Nou\nTanmateix, el Barça també ha sabut que, per segona vegada aquest curs, part de l’afició del Camp Nou també ha estat exemple de mal comportament durant un partit de Primera. I és que LaLiga ha inclòs en la seva nota informativa els càntics i insults contra Mateu Lahoz que diferents sectors de l’estadi blaugrana van entonar després de les expulsions de Ronald Araujo i Ousmane Dembélé en el partit contra el Sevilla, corresponent a la vuitena jornada del campionat de la regularitat.


Un treballador del sector de la construcció en un portal en obres.\nAixí figura en el Pla de Modernització de la Formació Professional, per al qual el Govern aprovarà una partida de 393 milions d'euros\nActualitzada 18/05/2022 a les 10:37\nEl Ministeri d'Educació destinarà gairebé 180 milions d'euros per a reconèixer i acreditar, amb títols de Formació Professional (FP), l'experiència laboral de fins a 750.000 treballadors. També s'oferiran 88.400 noves places en aquest cicle formatiu per al curs 2022-2023.\nAixí figura al Pla de Modernització de la Formació Professional, per al qual el Govern aprovarà aquest dimarts una partida de 393 milions d'euros, segons les informacions que publica 20minutos. Una partida que forma part d'un pla molt més ampli per al qual l'Executiu preveu una injecció total de 1.238 milions d'euros dirigida a, entre altres coses, tractar d'erradicar la precarietat juvenil, tal com va anunciar el president Pedro Sánchez.\nEl repartiment de fons es distribuirà en dues grans línies: la primera, amb 800 milions, anirà destinada a accions de formació per a l'ocupació de treballadors i empreses. És en la segona línia d'actuació en la qual es contempla el repartiment d'aquests 393 milions d'euros a les comunitats autònomes perquè augmentin el nombre de places d'FP, millorin les aules d'emprenedoria dels centres i promoguin la internacionalització dels alumnes.\n88.400 noves places per al pròxim curs\nEl gruix del fons, 193 milions d'euros, es destinarà a la creació de 88.400 noves places d'FP per al curs 2022-2023, «que se sumaran a les que cada comunitat autònoma generi amb els seus propis fons», segons detallen fonts del Ministeri d'Educació. A més, dins d'aquesta partida s'invertiran 89,1 milions per a la creació de més de 33.000 places bilingües. És, tal com va explicar el cap de l'Executiu en una visita durant una visita al Centre Integrat Públic d'FP de Mislata (València), una mesura emmarcada dins de l'objectiu de donar una «característica internacional» a l'FP, i que els alumnes que optin per aquesta alternativa puguin aprendre idiomes.\nAltres 179,6 milions d'euros s'invertiran en l'avaluació i acreditació permanent de competències professionals. Això és, el reconeixement de l'experiència laboral adquirida per vies no formals de formació. La meta és arribar als 750.000 treballadors acreditats en 2022, amb la mirada posada a aconseguir que en els pròxims quatre anys aquesta xifra ascendeixi a més de tres milions (actualment, el 48% de la població activa espanyola no té un títol que verifiqui les seves competències professionals). «Aquesta és una línia clau», destaquen des d'Educació.\n«El Pla de Modernització és una de les eines clau, juntament amb la Llei, per a dur a terme tota l'estratègia de modernització de l'FP que estem desenvolupant des del Ministeri d'Educació al nostre país des de finals de 2018», destaquen, recordant que l'horitzó està fixat a destinar un total d'uns 5.500 milions d'euros en els pròxims anys i augmentar l'atractiu d'aquesta via educativa per a incrementar la taxa de matriculats. En definitiva, i segons va ressaltar Sánchez, la fi és «dignificar la Formació Professional com un camí d'educació tan digne, tan important i tan transcendental per a la vida dels joves».\nComenta el contingut : El Govern donarà el títol d'FP a més de 700.000 treballadors per la seva experiència laboral


Informe de Panorama Project sobre el consum d'audiollibres Estats Units\nL’acceleració digital impulsada per la pandèmia, encara en curs, va crear un fort moviment de mercat per als audiollibres en 2020 en moltes parts de món i particularment als Estats Units. L’Enquesta per a consumidors de Immersive Media & Books 2020 desenvolupada per la iniciativa d’investigació intersectorial anomenada Panorama Project ofereix diverses troballs claus de primera línia per a la comprensió de la vitalitat dels formats digitals, particularment en àudio; vitalitat que en molts mercats, inclòs Estats Units, va persistir més enllà del que alguns haguessin esperat a aquest any. Destaquem algunes dades de l’enquesta:\nEl 49.6% dels que interactuen amb els audiollibres van dir que compren el mateix llibre en diversos formats.\nEls usuaris d’audiollibres enquestats es van identificar a si mateixos com més joves que la població general de l’enquesta, i el 41.5% dels millennials i el 43% de les persones de la Generació X van respondre dient que estaven interactuant amb audiollibres.\nEls lectors d’audiollibres van dir que depenen en gran mesura de la boca a boca per descobrir llibres, amb un 21.6% citant amics, un 13.6% citant familiars i un 10.1% citant les xarxes socials.\nEl 81.4% dels lectors de audiollibres enquestats van dir que tenen una targeta de biblioteca.\nMichele Cobb, directora executiva de l’Associació d’Editors d’àudio, es refereix a 2020 com “un any excepcional per als audiollibres amb més de 71 mil títols publicats i el novè any de creixement de vendes de dos dígits” al mercat nord-americà.\nRachel Noorda i Kathi Inman Berens, les investigadores que van portar endavant l’enquesta, asseguren que “els usuaris de audiollibres són significativament més actius en tots els formats de llibres i compren més llibres que la nostra població general d’enquestes. Abunden les oportunitats perquè els editors de llibres impresos produeixin més audiollibres i perquè les biblioteques ampliïn les seves col·leccions d’audiollibres”.\nAquest troballa gira al voltant d’un parell de conceptes populars, un és que en el confinament impulsat per COVID, les persones que normalment no tocarien un llibre ho van intentar, i que va ser aquesta multitud de lectors novells la que va aixecar la marea. El que suggereix l’aportació de Berens-Noorda, en canvi, és que van ser els entusiastes dels llibres existents que van duplicar la seva afició pels llibres els que van impulsar els avenços realitzats durant les mesures de mitigació de propagació més importants de la pandèmia (Publishing Perspectives, 10 minuts).\nPodeu trobar més informació sobre l’estudi en aquest link i la conversa en vídeo sobre el treball en el Projecte Panorama aquí.\nAprofitem també per deixar-los els resultats de l’Enquesta Anual d’Alfabetització 2021 realitzada al Regne Unit, sobre com es relacionen els nens i joves amb els audiollibres en aquest país (Literacy Trust, 2 minuts).


El passat diumenge 22 de novembre, una vintena de voluntaris de l'Adenc , van plantar prop d'un centenar d'arbres al\nEl passat diumenge 22 de novembre, una vintena de voluntaris de l’Adenc , van plantar prop d’un centenar d’arbres al riu Ripoll. En aquest cas els arbres es van plantar al marge esquerre del, just sota el pont del Molí de l’Amat. Es van plantar cinc espècies d’arbres i arbusts de ribera: Aloc, Sargues, Freixes, Oms i Àlbers. Aquesta és l’última plantada de la temporada i de moment, no n’hi ha prevista cap més en el futur, ja que no hi ha més finançament. No obstant les tasques de manteniment i seguiment de la flora i la fauna continuaran el 2016.\nEn una petita illa natural, es van plantar\nSargues, per ajudar a fixar-la\nAnterior Sortida de Micologia a Olzinelles\tSegüent L’Adenc al programa tocats de l’ala


TERÀPIA AMB SESSIONS GRUPALS\nEl Centre Miquel Martí i Pol de Lleida disposa de Grups de Suport i Grups d'Ajuda Mútua.\nEls Grups de Suport formen part de la dinàmica del centre des de fa 14 anys. Actualment hi ha en funcionament 5 Grups de Suport:\n2 de dones amb EM en fase moderada\n1 un de dones amb EM remitent-recorrent lleu\n1 d’homes amb EM\n1 persones amb Parkinson\nCada grup està format per un màxim de 10 persones que es reuneixen setmanalment.\nQUÈ ÉS UN GRUP DE SUPORT?\nÉs un espai terapèutic on persones cuidadores o familiars de persones amb malalties neurològiques poden aprendre, expressar i reflexionar sobre situacions diàries. El Grup de Suport permet treballar molts aspectes de la malaltia des d'una visió integral. En aquests grups es parla i es treballa sobre aspectes com la família, la reinserció laboral-social, l'alimentació, les capacitats cognitives...\nOBJECTIUS D'UN GRUP DE SUPORT\nMillorar la qualitat de vida dels familiars de les persones amb malaltia neurològica.\nTreballar l’acceptació de la malaltia del familiar\nIncidir sobre la dificultat en els canvis que es van produint en l’evolució de la malaltia\nEvitar la sobrecàrrega del cuidador\nAquelles persones que tenen un familiar directe amb malaltia neurològica a Lleida i que són socis de la FEM.\nEls resultats són molt positius. És un servei amb demanda i amb un índex de satisfacció molt elevat. Trobar un espai on explicar i demanar ajuda sobre diversos aspectes de malaltia, compartir neguits i solucions dóna molta seguretat alhora d’afrontar la malaltia i és un mètode de prevenció de problemes.\nEls Grups d’Ajuda Mútua permeten compartir experiències i afrontar millor moltes de les particularitats de la malaltia. No obstant, mai substitueixen el seguiment d’un facultatiu.\nL'Hospital de Dia Miquel Martí i Pol té 3 grups d'ajuda mútua:\nGrup d'Ajuda Mútua per a joves recent diagnosticats\nGrup d'Ajuda Mútua per a cuidadors -homes-\nGrup d'Ajuda Mútua per a cuidadores -dones-\nBENEFICIS DELS GRUPS D'AJUDA MÚTUA\nEl grup es reuneix de forma periòdica i els membres acorden la freqüència de les reunions i la durada d’aquestes. Els participants també elegeixen a un líder que moderi el desenvolupament de les sessions i que faciliti el tractament dels temes acordats.\nFUNCIONAMENT DELS GRUPS D'AJUDA MÚTUA\nA l’inici del Grup d'Ajuda Mútua, la psicòloga del Centre Miquel Martí i Pol assumeix el rol de líder per després traspassar-lo a un dels components. Per altra banda, és important tenir present que pel bon funcionament del grup es requereix l’assumpció d’unes normes mínimes: confidencialitat, respecte mutu sense prejudicis i el fet que tothom hi pugui participar. Tots els membres que hi prenguin part han d’acceptar que qualsevol informació expressada pels individus del grup no pot ser, en cap cas, reproduïda fora d’aquest, encara que pugui semblar innòcua.\nAbans d’apuntar-se a un grup d'Ajuda Mútua, cal que la persona estigui segura que hi vol participar i que consideri si pot ser beneficiós per a ella. A la vegada, és important tenir en compte si el seu perfil encaixa bé amb un grup determinat (si està pensat per a recent diagnosticats, per exemple). Sovint també es creen Grups d’Ajuda Mútua per a pares, fills o parelles de persones amb EM per orientar-les i ajudar-les.


Tribunals, guerra i canvi climàtic - Regió7\nTribunals, guerra i canvi climàtic\nLa sessió de dimarts passat al Tribunal de Justícia de la Unió Europea a Luxemburg és especialment important per als polítics catalans que es van exiliar després del referèndum de l’1 d’octubre de 2017, encapçalats pel president Carles Puigdemont. Fins ara, la justícia espanyola no ha fet més que col·leccionar fracassos en tots els seus intents d’empresonar els exiliats. I aquesta serà la seva darrera possibilitat. De fet, en un judici complex d’aquest tipus, els tecnicismes jurídics fan que al·legacions i argumentari de defensors i acusadors no siguin fàcils de seguir. Però, en resum, es tracta de saber si la més alta institució de la justícia europea considera que s’han d’autoritzar o no les euroordres –o sigui la possibilitat de detenir i traslladar a l’Estat espanyol els dirigents catalans que van marxar a l’exili– per tal de ser jutjats i empresonats, com ho van ser els que després del referèndum es van quedar a Catalunya. Fins ara, l’instigador d’aquestes euroordres, el jutge Pablo Llarena, no se n’ha sortit. I encara ho té més difícil des del març de 2020, quan va aparèixer l’informe de Fernand de Varennes, relator de l’ONU, que reconeix que els catalans som una minoria nacional maltractada. Però la decisió del màxim tribunal europeu no serà immediata, sinó que caldrà esperar encara uns quants mesos. La incògnita principal és saber quina serà la reacció de la justícia espanyola si la sentència és favorable als exiliats. Podran tornar lliurement a Catalunya? O els tribunals espanyols no faran cas de la justícia europea i voldran empresonar-los igualment?\nEl drama d’Ucraïna no s’atura. Les tràgiques imatges que s’han vist els darrers dies demostren que hi ha hagut moltes víctimes innocents i una inacceptable destrucció d’habitatges que de cap manera no havien de ser objectius militars. Tot i que cal tenir en compte aquella afirmació que recorda que la primera víctima d’una guerra és sempre la veritat, allò que s’ha vist, fotografiat i descrit per periodistes i fotògrafs independents demostra un nivell de devastació i de morts civils absolutament inadmissible. Un cop torni la pau caldrà refer tot el país. Però no sembla que sigui possible de pronosticar encara l’acabament de la invasió. Putin no ha aconseguit, evidentment, l’èxit ràpid i absolut que pretenia, però justament això pot fer-lo encara més perillós. La població ucraïnesa refugiada a l’exterior ja sobrepassa els quatre milions de persones, la gran majoria dels quals, algun dia, voldran retornar al seu país, que caldrà reconstruir i revitalitzar des del punt de vista social i econòmic. Tot un nou repte per quan acabi la guerra, que fins ara ni tan sols s’ha pogut començar a plantejar.\nPot semblar irrellevant parlar de canvi climàtic després d’esmentar les destruccions d’Ucraïna. Però realment es tracta també d’una qüestió molt greu i urgent. L’ONU acaba de publicar l’informe «Canvi Climàtic 2022: impactes, adaptació i vulnerabilitat», on fa una crida gairebé desesperada a engegar actuacions immediates per evitar la forta crisi climàtica que ja ha començat. Els entesos asseguren que els anys decisius seran entre el 2022 i el 2024 i que només si s’actua de pressa se’n podran aturar els efectes: llargs períodes de sequera, fenòmens meteorològics extrems, augment del nivell del mar... I que, evidentment, tot ajornament empitjora el pronòstic dels estralls que cada dia ja són més visibles.


Thaddus McFadden, nou escorta del Divina Seguros Joventut\nEl jugador nord-americà firma fins a final de temporada\nThaddus Dewayn McFadden és el nou fitxatge del Divina Seguros Joventut. El nord-americà amb passaport georgià, és el nou reforç de l’equip de Carles Duran i serà verd-i-negre fins al 30 de juny del 2019.\nMcFadden (29/05/1987; Flint, Michigan) es va formar entre la St. Clair County (NJCAA) i Fairmont State (NCAA 2), i arriba a Badalona després d’haver-se desvinculat de l’Iberostar Tenerife el passat 12 de febrer. En la seva primera experiència a la Lliga Endesa, McFadden ha disputat un total de 15 partits amb una mitjana de 12,4 punts i 11,4 de valoració, sent nomenat millor jugador de la segona jornada gràcies als 26 punts, 4 rebots i 6 assistències en el partit que va disputar el seu equip davant el Cafés Candelas Breogán.\nL’escorta de 1,88cm compta amb una llarga experiència al continent europeu on ha militat en diferents equips des que va creuar l’Atlàntic la temporada 2009-10: BK Usti nad Labem (República Txeca), New Yorker Phantoms Braunschweig (Alemanya), Apoel Nicosia i AEK Larnaca (Xipre), Sluc Nancy (França), PAOK Salónica (Grècia), Karpos Sokoli 2000 Skopje (Macedònia) i GS Kymis (Grècia).\nEl Club Joventut Badalona ja està en marxa


Hisenda ja té sota el seu control la gestió dels 170.000 funcionaris catalans.\nEl Govern ha posat en marxa un sistema per imposar sancions exprés als funcionaris catalans que boicotegin l'aplicació de l'Article 155 en l'administració. I per aplicar-les no serà necessari recórrer a informes previs sobre els expedients disciplinaris.\nFins ara, la Generalitat havia d'aportar cada mes a Hisenda la informació laboral dels funcionaris per llançar les ordres de pagament amb què s'autoritzen les transferències als bancs i que permeten al Govern l'abonament de les nòmines. I el problema era que el Ministeri no disposava de la llista i venia depenent de la voluntat del Govern, que s'havia instal·lat a la desobediència.\nHisenda podia ordenar a les entitats financeres que repetissin les transferències del mes anterior, sense tenir en compte que les autonomies contracten a metges, infermers, zeladors i professors per dies o setmanes. I d'aquesta manera, el Govern estava "lligat de peus i mans" i necessitava el report de la Generalitat per lliurar les transferències. Des d'aquesta setmana, aquesta situació ha canviat, una vegada que Hisenda ha assumit la gestió ordinària dels serveis públics essencials i dels 170.000 funcionaris autonòmics.\nAra mateix la informació laboral de tots els empleats públics catalans ja es troba sota control dels tècnics del departament de Cristóbal Montoro i pretén ser utilitzada per tenir fitxats als "funcionaris rebels".\nDe moment, només ha enviat a alguns membres de la intervenció per a tasques d'inspecció de serveis, però en casos excepcionals. Però es reserva la capacitat d'imposar sancions exprés. Una amenaça que els empleats públics coneixen i, explica la situació de calma en conselleries.\nCal tenir en compte que els processos disciplinaris en l'Administració poden durar mesos i, si es judicialitzen, fins i tot anys. La gradació de les sancions va des amonestacions a acomiadaments, passant per suspensions d'ocupació i sou.\nA l'Executiu admeten que "pot haver-hi algun funcionari rebel que s'escapi" i aconsegueixi esquivar els controls. Però adverteixen que, en el cas dels comptes públics, el sistema permet seguir el rastre de totes i cadascuna de les factures per exigir responsabilitats civils i penals, si escau.


Es busca Moixó Foguer a Valls - Unió Anelles de la Flama\nEl dissabte 10 de febrer arriba el Carnaval! Els diversos grups que conformen la comparsa de la Unió Anelles de la Flama ja fa setmanes que treballen preparant la festa de més disbauxa de tot l’any i es per això que es busca Moixó Foguer.\nL’any passat, tant d’entrar i sortir de la caixa, el Moixó finalment es va escapar i necessitem trobar-ne un altre per continuar l’espectacle.\nHa de complir uns requisits bàsics: deixar-se untar de mel i cobrir de plomes, no ha de tenir claustrofòbia i tenir moltes ganes de passar-ho bé. No ha de dir cap text, el paper que ha de representar és senzill però el més important, no importa cap mida, els traginers estan forts per empènyer la seva gàbia.\nS’ofereix una tarda de diversió sense parar, dutxa/spa en acabar, tanta manxada com es vulgui i sopar. Quedarà reconegut en la història com a Moixó Foguer.\nEn aquesta notícia publicada per Tac12 l’any 2016, es veu el paper del Moixó Foguer:\nLes persones interessades han d’enviar un mail a lluismuste@gmail.com. En Lluís serà l’única persona que coneixerà la identitat del Moixó Foguer i mantindrà contacte.\nSi el que vols és participar al Carnaval sense untar-te de mel, que de plomes quedem tots ben coberts, potser coneixes algú de més llépol i li pots passar la informació.\nVisca el Carnaval! Visca el Moixó Foguer!